Title: ประกาศคณะกรรมการกองทุนพัฒนาสื่อปลอดภัยและสร้างสรรค์ เรื่อง กำหนดลักษณะของสื่อที่ไม่ปลอดภัยและไม่สร้างสรรค์ พ.ศ. 2561

ประกาศคณะกรรมการกองทุนพัฒนาสื่อปลอดภัยและสร้างสรรค์
เรื่อง
กำหนดลักษณะของสื่อที่ไม่ปลอดภัยและไม่สร้างสรรค์
พ.ศ. ๒๕๖๑[๑]

โดยที่พระราชบัญญัติกองทุนพัฒนาสื่อปลอดภัยและสร้างสรรค์
พ.ศ. ๒๕๕๘ กำหนดให้คณะกรรมการประกาศกำหนดลักษณะของสื่อที่ไม่ปลอดภัยและไม่สร้างสรรค์
เพื่อประโยชน์ในการควบคุมดูแลกองทุนพัฒนาสื่อปลอดภัยและสร้างสรรค์ให้ดำเนินกิจการให้เป็นไปตามวัตถุประสงค์ในการส่งเสริมและสนับสนุนให้ประชาชนโดยเฉพาะเด็ก
เยาวชนและครอบครัวมีทักษะในการรู้เท่าทันสื่อเฝ้าระวังสื่อที่ไม่ปลอดภัยและไม่สร้างสรรค์
และสามารถใช้สื่อในการพัฒนาตนเอง ชุมชนและสังคม

อาศัยอำนาจตามความในมาตรา
๒๑ (๒) แห่งพระราชบัญญัติกองทุนพัฒนาสื่อปลอดภัยและสร้างสรรค์ พ.ศ. ๒๕๕๘
ประกอบกับมติที่ประชุมคณะกรรมการกองทุนพัฒนาสื่อปลอดภัยและสร้างสรรค์
ในการประชุมครั้งที่ ๔/๒๕๖๑ เมื่อวันที่ ๒๒ พฤษภาคม ๒๕๖๑ คณะกรรมการกองทุนพัฒนาสื่อปลอดภัยและสร้างสรรค์จึงกำหนดลักษณะของสื่อที่ไม่ปลอดภัยและไม่สร้างสรรค์ไว้
ดังต่อไปนี้

๑.  สื่อที่มีเนื้อหาขัดต่อศีลธรรม จริยธรรม
และวัฒนธรรมอันดีของสังคม หรือส่งผลกระทบทางลบต่อจิตใจหรือสุขภาพของประชาชน
ครอบครัว ชุมชน และสังคมอย่างร้ายแรง

๒.  สื่อที่มีเนื้อหาก่อให้เกิดความแตกแยก
ยั่วยุ และสร้างความเกลียดชังต่อบุคคลหรือกลุ่มบุคคลจนอาจก่อให้เกิดผลกระทบร้ายแรง
ไม่ว่าจะเป็นทางร่างกายหรือจิตใจ

๓.  สื่อที่มีเนื้อหาส่งเสริมการละเมิดสิทธิมนุษยชนและศักดิ์ศรีความเป็นมนุษย์

๔.  สื่อที่มีเนื้อหาขัดต่อกฎหมาย

๕.  สื่อที่มีเนื้อหาขัดต่อหลักจรรยาบรรณสื่อ
หรือแนวปฏิบัติของวิชาชีพสื่อนั้น ๆ

ประกาศ ณ วันที่ ๑๐ กรกฎาคม พ.ศ.
๒๕๖๑
วิษณุ  เครืองาม
รองนายกรัฐมนตรี ปฏิบัติราชการแทน
นายกรัฐมนตรี
ประธานกรรมการกองทุนพัฒนาสื่อปลอดภัยและสร้างสรรค์

ปวันวิทย์/จัดทำ
๓ กันยายน
๒๕๖๑

[๑]
ราชกิจจานุเบกษา เล่ม ๑๓๕/ตอนพิเศษ ๑๖๙ ง/หน้า ๗๙/๑๖ กรกฎาคม ๒๕๖๑